b'\n_START_ARTICLE_\nVid Snoj\n_START_SECTION_\n\xc5\xbdivljenjepis\n_START_PARAGRAPH_\nVid je sin pesnika in pisatelja Jo\xc5\xbeeta Snoja in Jane Snoj. Leta 1992 je diplomiral, leta 1999 pa doktoriral iz primerjalne knji\xc5\xbeevnosti na Filozofski fakulteti Univerze v Ljubljani. Bil je oziroma je \xc4\x8dlan uredni\xc5\xa1tev revij Literatura (1988\xe2\x80\x931997, v letih 1989\xe2\x80\x931990 odgovorni urednik), Poligrafi (1996\xe2\x80\x93) in Primerjalna knji\xc5\xbeevnost (1998\xe2\x80\x93), \xc4\x8dlan Dru\xc5\xa1tva slovenskih pisateljev ter urednik knji\xc5\xbene zbirke Hieron, sedaj pa kot izredni profesor predava na Oddelku za primerjalno knji\xc5\xbeevnost in literarno teorijo na Filozofski fakulteti v Ljubljani.\n_START_SECTION_\nUstvarjanje\n_START_PARAGRAPH_\nUstvarja na podro\xc4\x8dju lirike in literarne interpretacije, prevaja ter se v razpravah ne ukvarja le s podro\xc4\x8djem literature, ampak posega tudi na podro\xc4\x8dje religije in filozofije. Najve\xc4\x8d razprav je objavil o vplivih Svetega pisma na slovensko knji\xc5\xbeevnost.\n_START_SECTION_\nNova zaveza in slovenska literatura\n_START_PARAGRAPH_\nVid Snoj je leta 2005 pri zalo\xc5\xbebi ZRC SAZU v zbirki Studia litteraria izdal knjigo Nova zaveza in slovenska literatura. V prvem delu knjige se avtor spra\xc5\xa1uje, kako je Novo zavezo in slovensko literaturo sploh mogo\xc4\x8de uzreti v medsebojnem razmerju. Temeljni hermenevti\xc4\x8dni polo\xc5\xbeaj, v katerem poteka sprejemanje Nove zaveze v slovenski literaturi, opredeljujeta splo\xc5\xa1na pojma svobodomiselnost in sekularizacija. Ta dva pojma sta vezno sredstvo tudi v drugem, interpretativnem delu knjige. Obravnava pri nekaterih osrednjih piscih (Pre\xc5\xa1ernu, Murnu, Cankarju, A. Vodniku, Vodu\xc5\xa1ku, Kocbeku) upo\xc5\xa1teva novozavezne navezave glede na isto temo, ki je sredi\xc5\xa1\xc4\x8dnega pomena za njihov opus v celoti, in je pozorna na to, kaj se dogaja ob rabi novozaveznih metafor, podob, pojmov, likov ali motivov v literaturi: razskrivnostjenje religioznega ali prebitje svobodomiselnosti in uglasitev s kr\xc5\xa1\xc4\x8dansko naravnanostjo.'